இத்தகைய செய்திகளைத் தொடர்ந்து உள்வாங்கிக் கொண்டேயிருந்தால் என்னுடைய நிலைமை என்னவாகிப் போகும் என்று பயம் வருவது இயல்பானதுதானே? ஏற்கனவே சில நண்பர்களிடம் சொல்லிக் கொண்டிருந்த விஷயம்தான் - கொஞ்ச காலத்தில் மனிதர்களின் பிரச்சினைகள் பற்றிய எந்தக் கருணையுமில்லாமல் இறுகிப் போய்விடுவேனோ என்று நடுக்கமாக இருக்கிறது. இவ்வளவு குரூரமான செய்திகளையும் மனித வாழ்வோடு விதி நடத்தும் அதிபயங்கரமான விளையாட்டுகளையும் இத்தனை நெருக்கமாகச் சென்று அறிய வேண்டியிருக்கும் என்று எந்தக் காலத்திலும் நினைத்துப் பார்த்ததில்லை. திரும்பத் திரும்ப விபத்துகளையும் நோய்மைகளையும் ஏழ்மையையும் இவ்வளவு அணுக்கத்தில் பார்க்கும் போது சற்று பதற்றமாகவும் இருக்கிறது.